钦定古今图书集成/明伦汇编/氏族典/第380卷 > 《廖用贤尚友录》 > 纪昌
## 钦定古今图书集成/明伦汇编/氏族典/第380卷 > 《廖用贤尚友录》 > 纪昌

按《列子殷汤篇》：纪昌者，学射于飞卫，飞卫曰：“尔先学
不瞬，而后可言射矣。”纪昌归，偃卧其妻之机下，以目
承牵挺，二年之后，虽锥末倒眦而不瞬也。以告飞卫，
飞卫曰：“未也，亚学视而后可，视小如大，视微如著，而
后告我。”昌以牦悬虱于牖，南面而望之，旬日之间浸
大，三年之后，如车轮焉。以睹馀物皆丘山也。乃以燕
角之弧，朔蓬之簳射之，贯虱之心，而悬不绝。纪昌既
尽飞卫之术，乃谋杀飞卫。相遇于野，二人交射中路，
矢锋相触而坠于地，而尘不扬。《飞卫》之矢先穷，纪昌
遗一矢，既发，飞卫以棘刺之端捍之而无差焉。于是
二子泣而投弓，相拜于途，请为父子克臂以誓，不得
告术于人。